作者:劉克莊
標題:賀新郎
內容:驛騎聯翩至。道臺家、籌邊方急，酒行姑止。作麼攜將琴鶴去，不管州人墮淚。富與貴、平生無味。可但紅塵難著腳，便山林、未有安身地。搔白髮，兀相對。前身小范疑公是。憶當年、天章閣上，建明尤偉。慶曆諸賢方得路，便不容他老子。須著放、延州城裡。一句殷勤牢記取，在朝廷、最好圖西事。何必向，玉關外。